**INFORMACIJA**

**O UREDITVI GLEDE PREBIVANJA**

**DRŽAVLJANOV ZDRUŽENEGA KRALJESTVA IN NJIHOVIH DRUŽINSKIH ČLANOV V SLOVENIJI OD 1. JANUARJA 2021 DALJE**

Državni zbor Republike Slovenije je 30. marca 2021 sprejel Zakon o spremembah in dopolnitvah Zakona o tujcih – ZTuj-2F (v nadaljevanju: novela ZTuj-2F), ki je bil v ponedeljek, 12. aprila 2021, objavljen v Uradnem listu Republike Slovenije ([Uradni list RS, št. 57/21](https://www.uradni-list.si/glasilo-uradni-list-rs/vsebina/2021-01-1153/zakon-o-spremembah-in-dopolnitvah-zakona-o-tujcih-ztuj-2f)). Novela ZTuj-2F začne veljati petnajsti dan po objavi v Uradnem listu RS (to je 27. aprila 2021), uporabljati pa se začne trideseti dan po njegovi uveljavitvi (to je 26. maja 2021).

Z novelo Zakona o tujcih se med drugim v novem XIII.A poglavju Zakona o tujcih zagotavlja **implementacija določb** [Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo](https://eur-lex.europa.eu/legal-content/SL/TXT/?uri=uriserv%3AOJ.L_.2020.029.01.0007.01.SLV&toc=OJ%3AL%3A2020%3A029%3ATOC) (v nadaljevanju: Sporazum o izstopu) glede pravic v zvezi s prebivanjem in dokumenti za prebivanje državljanov Združenega kraljestva in njihovih družinskih članov, ki so v Republiki Sloveniji zakonito prebivali že pred koncem prehodnega obdobja iz Sporazuma o izstopu (ki je poteklo 31. decembra 2020) in prebivajo v Republiki Sloveniji tudi po koncu prehodnega obdobja.

**V vmesnem obdobju, tj. od poteka prehodnega obdobja iz Sporazuma o izstopu do uveljavitve ter začetka uporabe novele Zakona o tujcih,** se v Republiki Sloveniji za državljane Združenega kraljestva in njihove družinske člane, za katere se uporablja Sporazum o izstopu, določbe Sporazuma o izstopu, ki urejajo pravice v zvezi s prebivanjem in pridobitvijo novih dokumentov za prebivanje, **uporabljajo neposredno**. Informacije glede neposredne uporabe Sporazuma o izstopu in pravic v zvezi s prebivanjem so na voljo na spletni strani [Spremembe za državljane in podjetja po izstopu Združenega kraljestva iz Evropske unije – brexitu](https://www.gov.si/en/registries/projects/brexit/) in so relevantne **vse do začetka uporabe novele Zakona o tujcih.** Po začetku uporabe novele Zakona o tujcih bodo informacije na spletni strani posodobljene z ureditvijo iz novele Zakona o tujcih, ki je v bistvenem enaka ureditvi, ki jo Republika Slovenija od 1. januarja 2021 dalje že izvaja z neposredno uporabo Sporazuma o izstopu.

Poglavitne rešitve novele Zakona o tujcih:

**1. DOVOLJENJA ZA PREBIVANJE**

**a) Rok za vložitev prošnje za izdajo novega dovoljenja za začasno prebivanje**

Državljan Združenega kraljestva in njegov družinski član, ki ni državljan EU, ki na dan poteka prehodnega obdobja iz Sporazuma o izstopu, to je na dan 31. decembra 2020 prebivata v Republiki Sloveniji na podlagi veljavnega potrdila o prijavi prebivanja za državljana EU, dovoljenja za prebivanje za družinskega člana državljana EU ali dovoljenja za začasno prebivanje za družinskega člana državljana EU ter po poteku prehodnega obdobja še naprej prebivata v Republiki Sloveniji, morata v roku enega leta od konca prehodnega obdobja, torej najkasneje dne 31. decembra 2021, oziroma pred potekom veljavnosti potrdila ali dovoljenja, če ta poteče pred 31. decembrom 2021, pri upravni enoti, na območju katere prebivata, vložiti prošnjo za izdajo dovoljenja za začasno prebivanje.

**b) Rok za vložitev prošnje za zamenjavo obstoječega potrdila ali dovoljenja za stalno prebivanje za novo dovoljenje za stalno prebivanje**

Državljan Združenega kraljestva in njegov družinski član, ki ni državljan EU, ki na dan poteka prehodnega obdobja, to je na dan 31. decembra 2020 prebivata v Republiki Sloveniji na podlagi veljavnega potrdila o prijavi stalnega prebivanja za državljana EU, dovoljenja za stalno prebivanje za državljana EU ali dovoljenja za stalno prebivanje za družinskega člana državljana EU, morata v roku enega leta od konca prehodnega obdobja, torej najkasneje dne 31. decembra 2021 oziroma pred potekom veljavnosti izkaznice potrdila oziroma dovoljenja za stalno prebivanje, če ta poteče pred 31. decembrom 2021, pri upravni enoti, na območju katere prebivata, vložiti prošnjo za zamenjavo potrdila oziroma dovoljenja za stalno prebivanje za novo dovoljenje za stalno prebivanje.

**c) Pogoji za izdajo novega dovoljenja za prebivanje**

Pogoji za izdajo dovoljenja za začasno prebivanje in dovoljenja za stalno prebivanje so v bistvu enaki pogojem, ki jih pravila EU o prostem gibanju ([Direktiva 2004/38/ES z dne 29. aprila 2004 o pravici državljanov Unije in njihovih družinskih članov do prostega gibanja in prebivanja na ozemlju držav članic](https://eur-lex.europa.eu/legal-content/EN/TXT/?uri=CELEX%3A32004L0038)) in veljavni [Zakon o tujcih](http://pisrs.si/Pis.web/pregledPredpisa?id=ZAKO5761) v XIII. poglavju že določajo v zvezi s pravicami do prebivanja državljanov EU in njihovih družinskih članov, kar pomeni, da mora državljan Združenega kraljestva in njegov družinski član, izpolniti smiselno enake pogoje, kot jih je moral izpolniti za izdajo obstoječega veljavnega potrdila oziroma dovoljenja za prebivanje v Republiki Sloveniji, katerega imetnik je. Poleg tega mora v postopku predložiti tudi potrdilo iz kazenske evidence matične države, druga dokazila in listine o izpolnjevanju pogojev, fotografijo v fizični ali digitalni obliki in v predpisani velikosti, ki kaže njegovo pravo podobo in dati dva prstna odtisa za njun digitalni zajem, saj se novo dovoljenje za prebivanje izda v obliki samostojne listine, kot izkaznica z biometričnim podatkom podobe obraza in dveh prstnih odtisov.

**Dovoljenje za začasno prebivanje**

* **Zaposlitev ali delo**

Državljan Združenega kraljestva, ki se namerava zaposliti ali delati v Republiki Sloveniji oziroma je že zaposlen ali opravlja delo v Republiki Sloveniji, se izda dovoljenje za začasno prebivanje, če izpolnjuje pogoje iz [prvega odstavka 120. člena Zakona o tujcih](http://pisrs.si/Pis.web/pregledPredpisa?id=ZAKO5761).

* **Samozaposlitev ali izvajanje storitev (z izjemo napotenih delavcev, ki niso upravičeni do izdaje dovoljenja za prebivanje v skladu s Sporazumom o izstopu)**

Državljanu Združenega kraljestva, ki namerava opravljati delo kot samozaposlena oseba ali izvajati storitve v Republiki Sloveniji oziroma že opravlja delo kot samozaposlena oseba ali izvaja storitve v Republiki Sloveniji, se izda dovoljenje za začasno prebivanje, če izpolnjuje pogoje iz [121. člena Zakona o tujcih.](http://pisrs.si/Pis.web/pregledPredpisa?id=ZAKO5761)

* **Študij**

Državljanu Združenega kraljestva, ki želi študirati, se poklicno usposabljati ali sodelovati v drugih oblikah izobraževanja v Republiki Sloveniji oziroma že študira, se poklicno usposablja ali sodeluje v drugih oblikah izobraževanja v Republiki Sloveniji, se izda dovoljenje za začasno prebivanje, če izpolnjuje pogoje iz [122. člena Zakona o tujcih](http://pisrs.si/Pis.web/pregledPredpisa?id=ZAKO5761).

* **Ekonomsko neaktivna oseba (na primer upokojenec)**

Državljanu Združenega kraljestva, ki namerava prebivati oziroma že prebiva v Republiki Sloveniji zaradi drugega namena prebivanja kot zaposlitev ali delo, samozaposlitev ali študij, se izda dovoljenje za začasno prebivanje, če izpolnjuje pogoje iz [četrtega odstavka 119. člena Zakona o tujcih](http://pisrs.si/Pis.web/pregledPredpisa?id=ZAKO5761).

**Dovoljenje za stalno prebivanje**

Državljanu Združenega kraljestva in njegovemu družinskemu članu se veljavno potrdilo o prijavi stalnega prebivanja za državljana EU, dovoljenje za stalno prebivanje za državljana EU ali dovoljenje za stalno prebivanje za družinskega člana državljana EU zamenja za novo dovoljenje za stalno prebivanje ob izpolnjevanju pogojev iz [točke (h) prvega odstavka 18. člena Sporazuma o izstopu](https://eur-lex.europa.eu/legal-content/EN/TXT/?uri=uriserv%3AOJ.L_.2020.029.01.0007.01.SLV&toc=OJ%3AL%3A2020%3A029%3ATOC):

* po potrditvi istovetnosti,
* preverjanju kazenske evidence in varnostnem preverjanju v skladu s točko (p) prvega odstavka 18. člena Sporazuma o izstopu, ter
* potrditvi njegovega sedanjega stalnega prebivanja v Republiki Sloveniji.
* **Družinski član državljana Združenega kraljestva**

Družinskemu članu državljana Združenega kraljestva, se izda dovoljenje za začasno prebivanje, če:

- je družinski član državljana Združenega kraljestva, ki v Republiki Sloveniji prebiva na podlagi izdanega potrdila o prijavi prebivanja za državljana EU ali potrdila o prijavi stalnega prebivanja za državljana EU ali dovoljenja za prebivanje;

- ima veljavno osebno izkaznico ali veljavni potni list;

- so zagotovljena zadostna sredstva za preživljanje, pri čemer ta sredstva mesečno ne smejo biti nižja od [ravni, določene za pridobitev pravice do denarne socialne pomoči v skladu z zakonom, ki ureja socialno varstvene prejemke](https://www.gov.si/teme/denarna-socialna-pomoc/);

- ima ustrezno zdravstveno zavarovanje, ki krije vsaj nujne zdravstvene storitve v Republiki Sloveniji.

**č) Potrdilo o vloženi prošnji**

O vloženi prošnji za izdajo dovoljenja za začasno prebivanje, za zamenjavo potrdila oziroma dovoljenja za stalno prebivanje in za izdajo dovoljenja za stalno prebivanje upravna enota državljanu Združenega kraljestva oziroma njegovemu družinskemu članu takoj, to je ob vložitvi prošnje, izda potrdilo.

Potrdilo o vloženi prošnji potrjuje, da:

* je bila prošnja vložena,
* je prosilec izpolnil obveznost vložitve prošnje za nov status glede prebivanja,
* prosilcu po poteku veljavnosti obstoječega potrdila ali dovoljenja za prebivanje velja kot dovoljenje za začasno ali stalno prebivanje v Republiki Sloveniji do pravnomočne odločitve o prošnji.

**d) Upravne takse**

Za vlogo za izdajo dovoljenja za začasno prebivanje se plača upravna taksa v višini 0,50 evra. Za izdajo dovoljenja za začasno prebivanje se plača upravna taksa v višini 4,50 evra. Cena tiskovine izkaznice dovoljenja za začasno prebivanje znaša 12 evrov.

Za zamenjavo potrdila o prijavi stalnega prebivanja za državljana EU, dovoljenja za stalno prebivanje za državljana EU in dovoljenja za stalno prebivanje za družinskega člana državljana EU za dovoljenje za stalno prebivanje se ne plača upravna taksa in strošek tiskovine izkaznice dovoljenja za stalno prebivanje.

Za vlogo za izdajo dovoljenja za stalno prebivanje se plača upravna taksa v višini 0,50 evra. Za izdajo dovoljenja za stalno prebivanje se plača upravna taksa v višini 9,10 evrov. Cena tiskovine izkaznice dovoljenja za stalno prebivanje znaša 12 evrov.

**e) Prenehanje veljavnosti dokumentov za prebivanje, izdanih državljanom Združenega kraljestva in njihovim družinskim članom pred 1. januarjem 2021**

* **Prenehanje veljavnosti potrdil in dovoljenj za začasno prebivanje**

Potrdilo o prijavi prebivanja za državljana EU, dovoljenje za prebivanje za družinskega člana državljana EU in dovoljenje za začasno prebivanje za družinskega člana državljana EU, izdano državljanu Združenega kraljestva oziroma njegovemu družinskemu članu, ki ni državljan EU, pred koncem prehodnega obdobja iz Sporazuma o izstopu, ostane v veljavi največ eno leto od konca prehodnega obdobja iz Sporazuma o izstopu, to je do 31. decembra 2021 oziroma do pravnomočne odločitve pristojnega organa v postopku izdaje novega dovoljenja za začasno prebivanje oziroma do poteka veljavnosti, če potrdilu ali dovoljenju veljavnost poteče pred 31. decembrom 2021.

* **Prenehanje veljavnosti potrdil in dovoljenj za stalno prebivanje**

Potrdilo o prijavi stalnega prebivanja za državljana EU, dovoljenje za stalno prebivanje za državljana EU in dovoljenje za stalno prebivanje za družinskega člana državljana EU ostane v veljavi največ eno leto od konca prehodnega obdobja iz Sporazuma o izstopu, to je do 31. decembra 2021 oziroma do pravnomočne odločitve pristojnega organa v postopku zamenjave za novo dovoljenje za stalno prebivanje oziroma do poteka veljavnosti obstoječe izkaznice dovoljenja za stalno prebivanje, če ta poteče pred 31. decembrom 2021.

**f) Obravnava prošenj za izdajo ali obnovo potrdila o prijavi prebivanja za državljana EU, prošenj za izdajo potrdila o prijavi stalnega prebivanja za državljana EU, prošenj za izdajo ali podaljšanje dovoljenja za prebivanje za družinskega člana državljana EU in prošenj za izdajo dovoljenja za stalno prebivanje za družinskega člana državljana EU, o katerih do konca prehodnega obdobja iz Sporazuma o izstopu (31. december 2020) ni bilo pravnomočno odločeno**

Postopek za izdajo ali obnovo potrdila o prijavi prebivanja za državljana EU ali potrdila o prijavi stalnega prebivanja za državljana EU, začet pred koncem prehodnega obdobja in v katerem do konca prehodnega obdobja ni bilo pravnomočno odločeno, se nadaljuje in zaključi po določbah Zakona o tujcih (Uradni list RS, št. 1/18 – uradno prečiščeno besedilo, 9/18 – popr. in 62/19 – odl. US), ki veljajo za izdajo potrdila o prijavi prebivanja oziroma potrdila o prijavi stalnega prebivanja. Če so izpolnjeni pogoji za izdajo potrdila o prijavi prebivanja oziroma potrdila o prijavi stalnega prebivanja, se državljanu Združenega kraljestva izda dovoljenje za začasno prebivanje oziroma dovoljenje za stalno prebivanje v obliki samostojne listine, kot izkaznica z biometričnim podatkom podobe obraza in dveh prstnih odtisov.

Postopek za izdajo dovoljenja za prebivanje za družinskega člana državljana EU oziroma dovoljenja za stalno prebivanje za družinskega člana državljana EU, začet na podlagi prošnje družinskega člana državljana Združenega kraljestva pred koncem prehodnega obdobja in v katerem do konca prehodnega obdobja ni bilo pravnomočno odločeno, se nadaljuje in zaključi po določbah Zakona o tujcih (Uradni list RS, št. 1/18 – uradno prečiščeno besedilo, 9/18 – popr. in 62/19 – odl. US), ki veljajo za izdajo dovoljenja za prebivanje za družinskega člana državljana EU oziroma dovoljenja za stalno prebivanje za družinskega člana državljana EU. Če so izpolnjeni pogoji za izdajo dovoljenja za prebivanje oziroma dovoljenja za stalno prebivanje, se družinskemu članu državljana Združenega kraljestva izda dovoljenje za začasno oziroma dovoljenje za stalno prebivanje v obliki samostojne listine, kot izkaznica z biometričnim podatkom podobe obraza in dveh prstnih odtisov.

**g) Postopki za izdajo dovoljenja za prebivanje na podlagi Sporazuma o izstopu, o katerih do začetka uporabe novele Zakona o tujcih ni bilo pravnomočno odločeno**

Postopki za izdajo dovoljenja za prebivanje na podlagi Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo, začeti pred začetkom uporabe novele Zakona o tujcih in o katerih še ni pravnomočno odločeno, se nadaljujejo in zaključijo po določbah noveliranega Zakona o tujcih.

**2. POTRDILO O PRAVICAH OBMEJNEGA DELAVCA**

Novela Zakona o tujcih ureja tudi izdajo potrdila o pravicah obmejnega delavca, ki je v Republiki Sloveniji pred potekom prehodnega obdobja iz Sporazuma o izstopu opravljal gospodarsko dejavnost v skladu s [45. ali 49. členom Pogodbe o delovanju Evropske unije](https://eur-lex.europa.eu/legal-content/EN/TXT/?uri=CELEX%3A02016E%2FTXT-20200301) in gospodarsko dejavnost v Republiki Sloveniji opravlja tudi po poteku prehodnega obdobja.

Prošnjo se izdajo potrdila se vloži na Upravni enoti Ljubljana, ki je izključno pristojna za njegovo izdajo.

Obmejni delavec mora v postopku predložiti dokazila o zaposlitvi, opravljanju dela ali samozaposlitvi v Republiki Sloveniji pred in po poteku prehodnega obdobja iz Sporazuma o izstopu, fotografijo v fizični ali digitalni obliki in v predpisani velikosti, ki kaže njegovo pravo podobo in dati dva prstna odtisa za njun digitalni zajem. Potrdilo o pravicah obmejnega delavca se izda v obliki samostojne listine, kot izkaznica z biometričnim podatkom podobe obraza in dveh prstnih odtisov.